Raslouw is 'n voorstedelike gemeente in die Suid-Westelike deel van Centurion. Die gemeente is uniek aangesien dit geleë is in die mees Suidelike gebied van die Noordelike Sinode. Ons deel ons Westelike grens met die Sinode van Wes-Transvaal (NG Gemeente Muldersdrift). In die Suide grens ons aan die Sinode van Hoëveld (NG Gemeente Noordwyk).
Die eerste leraar was ds Hay en daarna volg ds Van Graan en ds Albert Basson in sy voetspore. In hierdie dae is die kerksaal gebou en gebruik vir die erediens. Dr Pieter Raubenheimer kan beskou word as die vader van die gemeente omdat hy die gemeente opgebou het vanaf die tyd van al die afstigtings. Hy was 'n besondere vermoeënde leraar. Hy het elke lidmaat op die voornaam geken. Hy het ook elkeen persoonlik telefonies gelukgewens met hulle verjaardag. Daarom was hy baie geliefd. Die mense het baie hoë agting vir hom gehad. Hy was tog ook 'n moeilike man omdat hy sterk standpunt ingeneem het en dan die hele gemeenskap agter hom gehad het. Sy woord was wet en die grond was heilig waarop hy geloop het. Daarom wou mens liefs nie van hom verskil nie. Dit was ook die geval selfs wanneer hy verkeerd was. Hy het groot geword in die Baptiste-tradisie maar is later bekwaam as predikant in die NG Kerk. Hy begin met die Stoffelstories. Elke Sondagoggend het hy 'n boodskap met die kinders op hulle vlak gedeel deur die karakter "Stoffel" te gebruik. Later is die stories in boekvorm gepubliseer. Sy vrou, Elize, was die orrelis in die gemeente en begin met 'n formele kerkkoor. Sy eerste kollega was ds Rautenbach wat later die skepper van die Studente Akapella-gemeenskap geword het. Dr Pieter is op 'n tragiese wyse oorlede deurdat een van sy oud-katkisante hom een oggend terwyl hy gedraf het in 'n tref-en-trap-ongeluk doodgery het.